Folketing
2008-04-09

Vi har hos Socialdemokraterne utrolig stor sympati for tankerne bag forslaget til folketingsbeslutning, men vi har nu alligevel valgt at sige, at vi ikke vil støtte det, fordi vi faktisk er meget enige med justitsministeren i de argumenter og vurderinger, som hun fremførte i sin tekniske forklaring af konsekvenserne af forslaget. SF's forslag om, at man skal have eftergivelse af sine sagsomkostninger, hvis man ikke har begået ny kriminalitet i 5 år, er meget sympatisk, men rent faktisk mener jeg, at det lige præcis vil gøre op med, om det er en straf, eller om det er en betaling, som man er blevet pålagt at betale. Hvis vi vil holde fast i princippet om, at man skal betale, fordi det er det, der er rimeligt, så bør det jo egentlig ikke være en tidsfrist, som er det afgørende. Jeg synes, at vi har utrolig gode regler for, hvordan man har mulighed for at få henstand, hvordan man har mulighed for at få hjælp, hvis man er havnet i en gæld, og jeg synes ikke, at det her forslag skal fremmes, og derfor stemmer Socialdemokraterne ikke for.